b'\n_START_ARTICLE_\nKietoji galia\n_START_PARAGRAPH_\nKietoji galia (angl. hard power) tarptautiniuose santykiuose pasi\xc5\xbeymi galimybe sukelti norimas pasekmes per grasinimus arba u\xc5\xbe atlyg\xc4\xaf. Skirtingai nuo \xc5\xa1velniosios galios (soft power) kietoji galia savyje talpina labiau tradicin\xc4\xaf galios apibr\xc4\x97\xc5\xbeim\xc4\x85\xc2\xa0\xe2\x80\x93 kiet\xc4\x85ja galia disponuojan\xc4\x8dios \xc5\xa1alys pasi\xc5\xbeymi prievartine diplomatija, ki\xc5\xa1imusi \xc4\xaf kitos valstyb\xc4\x97s vidaus reikalus, atgrasymu, \xc5\xa1anta\xc5\xbeu, karini\xc5\xb3 ir ekonomini\xc5\xb3 sankcij\xc5\xb3 naudojimu ar grasinimu juos panaudoti.\n_START_SECTION_\nIstorija\n_START_PARAGRAPH_\nNors kietoji galia egzistuoja jau daugel\xc4\xaf am\xc5\xbei\xc5\xb3, ta\xc4\x8diau ilg\xc4\x85 laik\xc4\x85 ji egzistavo \xe2\x80\x9egalios\xe2\x80\x9c s\xc4\x85vokos r\xc4\x97muose. Terminas buvo pristatytas Harvardo universiteto dekano Josepho Nye 1990 metais straipsnyje \xe2\x80\x9eSoft power\xe2\x80\x9c, o v\xc4\x97liau \xe2\x80\x9e\xc5\xa1velniosios\xe2\x80\x9c ir \xe2\x80\x9ekietosios galios\xe2\x80\x9c terminai pla\xc4\x8diau buvo paai\xc5\xa1kinti 2004 metais i\xc5\xa1leistoje knygoje \xe2\x80\x9eSoft Power: The Means to Success in World Politics\xe2\x80\x9c. J. Nye pristato nauj\xc4\x85 termin\xc4\x85\xc2\xa0\xe2\x80\x93 \xe2\x80\x9e\xc5\xa1velni\xc4\x85j\xc4\x85 gali\xc4\x85\xe2\x80\x9c, kuri atspindi naujas, ne taip pastebimas valstybi\xc5\xb3 galios formas, naudojamas u\xc5\xbesienio politikoje tikslams pasiekti. Senosios formos (daugiausia karin\xc4\x97s ir ekonomin\xc4\x97s) buvo priskirtos \xe2\x80\x9ekietosios galios\xe2\x80\x9c terminui. Karin\xc4\x97je dimensijoje kietoji galia pasirei\xc5\xa1kia per valstybi\xc5\xb3 prievartin\xc4\x99 diplomatij\xc4\x85, kar\xc4\x85, karinius aljansus ir s\xc4\x85jungas, kuomet siekiant atgrasymo politikos ir \xc5\xa1alies saugumo naudojami grasinimai ir prievarta._NEWLINE_Kietosios galios dimensijai priklausan\xc4\x8dios ekonomin\xc4\x97s galios formos tokios kaip ekonomin\xc4\x97 parama, ky\xc5\xa1iai, ekonomin\xc4\x97s sankcijos taip pat yra panaudojamos vienos \xc5\xa1alies prana\xc5\xa1umui prie\xc5\xa1 kit\xc4\x85 pasiekti ir primesti norim\xc4\x85 elges\xc4\xaf._NEWLINE_Kietosios galios strategijos priemon\xc4\x97s apima plat\xc5\xb3 priemoni\xc5\xb3 spektr\xc4\x85, kuris susideda tiek i\xc5\xa1 grasinan\xc4\x8di\xc5\xb3 priemoni\xc5\xb3, tiek i\xc5\xa1 paveiki\xc5\xb3. \xc5\xa0ios priemon\xc4\x97s gali apimti tiek \xe2\x80\x9elazdos\xe2\x80\x9c, (pvz., ginkluoto u\xc5\xbepuolimo ar ekonominio embargo \xc4\xafgyvendinimo gr\xc4\x97sm\xc4\x97s naudojim\xc4\x85), tiek \xe2\x80\x9emorkos\xe2\x80\x9c (pvz., karin\xc4\x97s apsaugos pa\xc5\xbeadas ar prekybos kli\xc5\xab\xc4\x8di\xc5\xb3 ma\xc5\xbeinimas) principus. Ta\xc4\x8diau \xe2\x80\x9elazdos\xe2\x80\x9c principas tarp kiet\xc4\x85ja galia besiremian\xc4\x8di\xc5\xb3 valstybi\xc5\xb3 yra populiaresnis, nei \xe2\x80\x9emorkos\xe2\x80\x9c principas. Tod\xc4\x97l aktyviai kiet\xc4\x85ja galia besiremian\xc4\x8dios valstyb\xc4\x97s yra link\xc4\x99 pernelyg da\xc5\xbenai grasinti ar naudoti karin\xc4\x99 intervencij\xc4\x85, ekonomines sankcijas, prievartos diplomatij\xc4\x85 ir kitas \xe2\x80\x9elazdos\xe2\x80\x9c principui priskiriamas kietosios galios sferas.\n_START_SECTION_\nPavyzd\xc5\xbeiai\n_START_PARAGRAPH_\nKietosios galios naujausi pavyzd\xc5\xbeiai yra XXI am\xc5\xbeiaus JAV politika Artimuosiuose Rytuose. Remdamasi vien karine j\xc4\x97ga JAV paskelb\xc4\x97 karo su terorizmu doktrin\xc4\x85 ir \xc4\xafsiv\xc4\x97l\xc4\x97 \xc4\xaf karinius konfliktus su Iraku ir Afganistanu. Karin\xc4\x97s intervencijos \xc4\xaf min\xc4\x97tas \xc5\xa1alis \xc4\xafvyko negavus tarptautin\xc4\x97s bendrijos pritarimo\xc2\xa0\xe2\x80\x93 buvo remiamasi vien kiet\xc4\x85ja galia. George\xe2\x80\x99o W. Busho administracija jo valdymo laikotarpiu labiau r\xc4\x97m\xc4\x97si karine ir ekonomine galia neskirdama d\xc4\x97mesio mink\xc5\xa1tosios galios dimensijoms, tokioms kaip tarptautin\xc4\x97s bendrijos nuomon\xc4\x97 ir pritarimas._NEWLINE_Josephas Nye kietosios galios termin\xc4\x85 panaudojo ir XXI a. JAV\xe2\x80\x93Irano santykiams apib\xc5\xabdinti. \xc5\xa0alia Jungtini\xc5\xb3 Taut\xc5\xb3 Saugumo Tarybos taikom\xc5\xb3 ekonomini\xc5\xb3 sankcij\xc5\xb3 Iranui JAV u\xc5\xbed\xc4\x97jo ir sav\xc4\x85sias\xc2\xa0\xe2\x80\x93 Iranui taik\xc4\x97 ekonomines sankcijas, tokias kaip eksporto apribojimai, investavimo \xc4\xaf naftos gavyb\xc4\x85 suma\xc5\xbeinimas ir kitas.'